《拟古七十首 其二 苏属国武别友》
明代·王世贞

驱车出郭门，北风何惨悽。良朋相追饯，行李且光辉。

浮云为我停，晨风为我啼。四牡既骙骙，御者安肯迟。

弹琴写情素，柱促令弦移。泠泠流泉水，助我弦声悲。

何以将远别，杨柳吐青枝。行人插枝去，往往自成围。

少壮若流飙，逝者不复归。常闻忠与信，蛮貊可由之。

及时各努力，王路正清夷。

作者简介：王世贞（1526年－1590年）字元美，号凤洲，又号弇州山人，汉族，太仓（今江苏太仓）人，明代文学家、史学家。“后七子”领袖之一。官刑部主事，累官刑部尚书，移疾归，卒赠太子少保。好为古诗文，始于李攀龙主文盟，攀龙死，独主文坛二十年。有《弇山堂别集》、《嘉靖以来首辅传》、《觚不觚录》、《弇州山人四部稿》等。